b'\n_START_ARTICLE_\nFinala Cupei Rom\xc3\xa2niei 2015\n_START_SECTION_\nContext\n_START_PARAGRAPH_\nUniversitatea Cluj a intrat \xc3\xaen compe\xc8\x9bie \xc3\xaen faza \xc8\x99aisprezecimilor, deoarece a participat \xc3\xaen Liga I 2014-2015. Universitatea Cluj nu a mai c\xc3\xa2\xc8\x99tigat un trofeu de pe 11 iulie 1965 c\xc3\xa2nd a \xc3\xaenvins Dinamo Pite\xc8\x99ti cu scorul de 2-1 \xc3\xaen finala de pe Stadionul Republicii. De asemenea acesta este singurul trofeu intern al echipe din Cluj-Napoca. Universitatea Cluj a jucat finala primei edi\xc8\x9bii a Cupei Rom\xc3\xa2niei, dar a pierdut cu 0-5 \xc3\xaen fa\xc8\x9ba Ripensia Timi\xc8\x99oara._NEWLINE_Steaua Bucure\xc8\x99ti a intrat \xc3\xaen compe\xc8\x9bie \xc3\xaen faza \xc8\x99aisprezecimilor, deoarece a participat la Liga I 2014-2015. Steaua Bucure\xc8\x99ti este echipa cu cele mai multe trofee c\xc3\xa2\xc8\x99tig\xc3\xa2nd Cupa Rom\xc3\xa2niei de 22 de ori. A c\xc3\xa2\xc8\x99tigat ultima dat\xc4\x83 trofeul \xc3\xaen anul 2011 c\xc3\xa2nd a \xc3\xaenvins \xc3\xaen final\xc4\x83 cu 2-1 clubul Dinamo Bucure\xc8\x99ti. Cea mai recent\xc4\x83 final\xc4\x83 disputat\xc4\x83 de Steaua a avut loc \xc3\xaen 2014 c\xc3\xa2nd a pierdut finala \xc3\xaen fa\xc8\x9ba celor de la Astra Giurgiu la loviturile de departajare cu 4-2.\n_START_SECTION_\nDesf\xc4\x83\xc8\x99urarea\n_START_PARAGRAPH_\nSteaua, favorita meciului, a \xc3\xaenceput puternic, marc\xc3\xa2nd \xc3\xaen minutul 9, dup\xc4\x83 ce Nicolae Stanciu a p\xc4\x83truns pe partea st\xc3\xa2ng\xc4\x83 \xc3\xaen careu \xc8\x99i a centrat \xc3\xaenapoi de pe linia de fund, Adrian Popa trimi\xc8\x9b\xc3\xa2nd \xc3\xaen dreapta portarului. U Cluj a replicat printr-o curs\xc4\x83 um\xc4\x83r la um\xc4\x83r a lui Justin Mengolo cu Fernando Varela \xc3\xaen minutul 20, dar f\xc4\x83r\xc4\x83 a pune \xc3\xaen real pericol poarta Stelei. Repriza a doua a \xc3\xaenceput din nou cu goluri ale Stelei, Raul Rusescu \xc3\xaenscriind dup\xc4\x83 o curs\xc4\x83 a lui Popa \xc3\xaen minutul 48, iar \xc3\xaen minutul 53 acela\xc8\x99i Popa a marcat cu un \xc8\x99ut care a trimis mingea \xc3\xaent\xc3\xa2i \xc3\xaen bar\xc4\x83 \xc8\x99i apoi \xc3\xaen poart\xc4\x83. P\xc3\xa2n\xc4\x83 la finalul meciului, U Cluj nu a mai pus probleme, stelistul Rusescu trimi\xc8\x9b\xc3\xa2nd mingea \xc3\xaen poart\xc4\x83 \xc3\xaenc\xc4\x83 o dat\xc4\x83, dar golul s\xc4\x83u fiind anulat pentru off-side.'